Danmark vil satse stort på rumforskning

Danmark sigter mod stjernerne – bogstaveligt talt. Regeringen lægger nu op til den største danske investering i rumforskning nogensinde: 2,7 milliarder kroner over de næste fire år. Pengene skal ikke kun bruges på at sende raketter mod himlen, men på at styrke alt fra satellitteknologi og sikkerhed til dansk innovation og forskning.

En stor del af pengene – 1,2 milliarder kroner – skal gå til at øge Danmarks frivillige bidrag til European Space Agency (ESA). Det betyder, at danske forskere og virksomheder kan få fingrene i flere projekter og være med til at udvikle nye løsninger til Europas rumfart.

Blandt andet vil Danmark engagere sig i European Launcher Challenge, et program der skal give Europa sin egen bæredygtige og kommercielle mulighed for at opsende raketter – et felt, hvor amerikanerne i dag dominerer gennem SpaceX.

Regeringen afsætter desuden 400 millioner kroner til et strategisk program under Danmarks Innovationsfond, som skal opbygge dansk viden og forskningskapacitet på området. Det gælder alt fra talentudvikling og universitetsforskning til samarbejder med private virksomheder, der kan omsætte ny teknologi til produkter herhjemme.

Fra klimadata til forsvar

Investeringen handler ikke kun om videnskab, men også om sikkerhed og grøn omstilling. Satellitter bruges i dag til alt fra at overvåge klimaændringer og afgrøder til at sikre forsvarskommunikation. Samtidig er afhængigheden af udenlandsk teknologi blevet en sårbarhed – især i en tid med stigende spændinger mellem stormagter.

– Rummet er på kort tid blevet et meget vigtigt politisk område, og både fra et dansk og europæisk perspektiv er der ingen tvivl om, at vi er nødt til at kunne mere på egen hånd. Derfor foreslår regeringen den største danske offentlige investering på rumområdet nogensinde, siger uddannelses- og forskningsminister Christina Egelund (M).

Danmark vil satse stort på rumforskning